Diari Oficial de la Generalitat Valenciana


Sumari del DOGV 6457, del 10-02-2011 (2011/1366)

RESOLUCIÓ de 4 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Fundació Cultural Media Desk España i l'Institut Valencià de l'Audiovisual i de la Cinematografia Ricardo Muñoz Suay (IVAC), per a la incorporació de la fundació al patronat i l'establiment d'una oficina delegada de Media Desk España en eixa regió.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6457

Data del DOGV
:   10-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1366


Data del document
:   04-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 4 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Fundació Cultural Media Desk España i l'Institut Valencià de l'Audiovisual i de la Cinematografia Ricardo Muñoz Suay (IVAC), per a la incorporació de la fundació al patronat i l'establiment d'una oficina delegada de Media Desk España en eixa regió. [2011/1366]  
La Fundació Media Desk España i l'Institut Valencià de l'Audiovisual i de la Cinematografia Ricardo Muñoz Suay (IVAC), han subscrit, després de la tramitació prèvia reglamentària, el 24 de gener de 2011, un Conveni marc de col·laboració per a la incorporació de la fundació al patronat i l'establiment d'una oficina delegada de Media Desk España en eixa regió.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0095/2011, i que figura com a annex d'esta resolució.  
València, 4 de febrer de 2011.- La directora general del Secretariat del Consell: Mª Teresa Lleó Alonso.  
Conveni marc de col·laboració entre la Fundació Cultural Media Desk Espanya i la Conselleria de Cultura i Esport de la Comunitat Valenciana, a través de l'Institut Valencià de l'Audiovisual i de la Cinematografia Ricardo Muñoz Suay (IVAC), per a la incorporació de l'IVAC al seu patronat i l'establiment d'una oficina delegada de Media Desk Espanya a la regió.  
Madrid, 24 de gener de 2011  
Reunits  
Per una part, Carlos Cuadros Soto, designat president de la Fundació Cultural Media Desk Espanya (d'ara en avant FMDE), en la seua condició de director general de l'Institut de la Cinematografia i de les Arts Audiovisuals (ICAA), en virtut de l'acord del Patronat de la FMDE, de 15 de desembre de 2010, d'acord amb les atribucions que li conferixen les disposicions vigents.  
I per l'altra part, Nuria Cidoncha Castellote, directora de Foment i Promoció de l'Institut Valencià de l'Audiovisual i de la Cinematografia Ricardo Muñoz Suay (IVAC), que actua en nom i representació de l'Institut, en virtut de la Resolució de 27 de novembre de 2009, de la consellera de Cultura i Esport, per la qual se li assigna l'exercici de les funcions de directora general, i d'acord amb la Llei de la Generalitat Valenciana 5/1998, de 18 de juny, de Creació de l'Institut Valencià de Cinematografia, modificada per la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat.  
Exposen  
I. Que la FMDE és una institució cultural, sense ànim de lucre, d'àmbit nacional, els patrons fundacionals de la qual són l'Institut de la Cinematografia i de les Arts Audiovisuals (ICAA), organisme autònom del Ministeri de Cultura, l'Entitat de Gestió de Drets dels Productors Audiovisuals Espanyols (EGEDA) i la Federació d'Associacions de Productors Audiovisuals Espanyols (FAPAE); així mateix, figura inscrita en el registre corresponent del Ministeri de Cultura amb el núm. 5.080, i té com a fi primordial, tal com es definix en els seus estatuts, l'establiment i la gestió de l'Oficina Media Desk Espanya, dins del marc del Programa Media 2007-2013 de la Comissió Europea.  
II. Que el suport comunitari al sector audiovisual es basa en la considerable experiència adquirida amb els programes Media I, Media II, Media Plus i Media-Formació, que han impulsat el desenvolupament de la indústria audiovisual europea des de 1991, i el fet que l'ajuda pública al cinema en l'àmbit europeu, nacional, regional o local és fonamental per a superar les dificultats del sector i permetre a la indústria audiovisual europea fer front al repte de la mundialització.  
Per a això, el Parlament i el Consell europeus van aprovar el Programa Media, de suport al sector audiovisual europeu, amb un pressupost de 755 milions d'euros, per al període comprés entre l'1 de gener de 2007 i el 31 de desembre de 2013, amb l'objecte d'enfortir econòmicament al sector audiovisual perquè puga exercir de forma òptima les seues funcions culturals per mitjà del desenvolupament d'un sector que assegure la diversitat cultural i l'accés al patrimoni cinematogràfic, al mateix temps que proporciona un valor afegit complementari a les ajudes nacionals.  
III. Que la FMDE té la capacitat, reconeguda per la Comissió Europea, per a firmar acords de col·laboració amb socis regionals per a l'adequada implantació del Programa Media al territori espanyol.  
IV. Que el govern de la Generalitat Valenciana, a través de l'Institut Valencià de l'Audiovisual i de la Cinematografia Ricardo Muñoz Suay (IVAC), té entre les seues finalitats el foment i la promoció de l'audiovisual valencià i la planificació, l'execució i la coordinació de la política cultural de la Generalitat en el camp de la cinematografia i l'audiovisual.  
V. Que la FMDE i l'IVAC tenen interés a augmentar la presència i l'impacte del Programa Media en l'àmbit territorial de la Comunitat Valenciana, durant el període que va des de l'1 de gener de 2011 fins al 31 de desembre de 2013, com a estratègia de desenvolupament regional i local que incorpora la cultura, la creativitat i les arts, contribuint, en gran manera, a millorar la qualitat de vida de la regió i dels seus ciutadans per mitjà del foment de la diversitat cultural, l'accés a la cultura dels ciutadans i el diàleg intercultural.  
VI. Que, amb la finalitat d'emprendre esta actuació com a campanya de conscienciació sobre el paper del Programa Media i les seues línies de suport a projectes culturals per al desenvolupament regional, i així aconseguir que les empreses audiovisuals radicades en la regió puguen beneficiar-se de forma més eficient de les ajudes que el programa Media els oferix, l'IVAC està interessat en la formalització del seu ingrés com a nou membre de la FMDE, amb l'acord unànime dels patrons fundacionals, així com en la possibilitat d'establir una oficina delegada de Media Desk Espanya en el seu àmbit territorial amb la coordinació i el suport de la FMDE, i dins de la política d'ampliació de la FMDE com a punt de referència immediata per als professionals valencians del sector.  
Per tot això, les parts acorden firmar el present conveni de conformitat amb les següents  
Clàusules  
1ª. Objecte. L'objecte del present conveni és crear un marc de col·laboració entre la FMDE i l'IVAC de la Comunitat Valenciana per a la plena implantació del Programa Media de la Comissió Europea en la regió.   
2ª. Obligacions de les parts  
1. L'IVAC s'obliga a:   
a) Ingressar com a patró en la FMDE i aportar la quota anual (clàusula 4) en concepte d'"aportació al pressupost anual de despeses de la Fundació com a patró de nou ingrés", d'acord amb el criteri de distribució establit pel Patronat de la Fundació, basat, fonamentalment, en el grau de concentració (cens) d'empreses del sector audiovisual legalment radicades a la regió.  
b) Participar en les reunions de la FMDE a través de la seua representació, que estarà composta per una persona designada per la directora general de l'IVAC, de la Comunitat Valenciana. L'adopció d'acords dins de la FMDE es farà de conformitat amb el punt quatre de l'article 19 dels estatuts de la FMDE.  
c) Establir un punt de referència de la FMDE al seu territori, per a la qual cosa podrà utilitzar tant la imatge corporativa (logotip) de la Fundació, tal com s'establix en la clàusula sisena d'este conveni, com de qualsevol de les unitats administratives que, amb la forma d'agència, institut, direcció general o un altre servici, hi haguera en l'organigrama de funcionament de l'IVAC.   
2. La FMDE s'obliga a:  
a) Establir un servici d'informació relativa a la política comunitària audiovisual i, en concret, a les ajudes establides per la Comissió en el marc del Programa Media, dirigit a tots els professionals audiovisuals que tinguen la residència laboral i fiscal en alguna de les províncies que configuren el territori de la Comunitat Valenciana.  
b) Aconseguir la màxima difusió de les convocatòries que, respecte al Programa Media, llança la Comissió. Això es durà a terme, especialment, a través de la publicació d'anuncis en la premsa, tant general com especialitzada, i fent-ne la traducció al valencià, com a llengua cooficial de la comunitat autònoma valenciana, a fi d'atendre el foment i la protecció de l'ús de les llengües cooficials diferents de la castellana en la cinematografia i la indústria audiovisual, promovent la pluralitat cultural d'Espanya i la igualtat d'oportunitats de les llengües cooficials dels territoris en matèria d'expressió i difusió audiovisual.   
c) Crear un centre de documentació sobre la política audiovisual europea i, en concret, sobre el Programa Media, i garantir la difusió de la dita documentació entre tots els professionals audiovisuals d'eixe territori que ho sol·licitaren.  
d) Prestar assistència tècnica als professionals que vulguen presentar projectes com a conseqüència de les convocatòries de la Comissió relatives al Programa Media (per exemple, assessorant-los sobre la forma de presentar sol·licituds) i orientar-los, depenent de la naturalesa dels projectes, cap als sistemes d'ajuda nacionals, regionals o comunitaris.  
e) Comunicar als responsables polítics regionals i locals, als administratius i als professionals, els resultats del Programa Media.  
3. Ambdós parts de forma conjunta, amb l'acord previ de l'IVAC i de l'òrgan gestor de la FMDE, s'obliguen a:   
- Organitzar sessions d'informació dirigides als professionals sobre les possibilitats que oferix el Programa Media, així com sobre els requisits per a l'accés al Programa.  
- Garantir la seua presència (amb estand o un altre tipus de participació) en els principals esdeveniments audiovisuals o cinematogràfics regionals que tenen lloc a València.  
- Publicar el butlletí mensual del Programa Media, adaptant-lo en el sentit de subratllar especialment els projectes que procedixen de la regió. El butlletí serà facilitat per la FMDE en un format adequat per a la publicació en la web de l'IVAC.  
- Establir contactes amb la premsa -tant general com especialitzada- per a mantindre-la permanentment informada sobre la publicació de convocatòries i resultats del Programa Media (assignacions, quantitats, avanç dels projectes, entre d'altres aspectes).  
- Connectar-se a internet per a poder accedir al servidor de la Comissió Europea, que inclou totes les informacions relatives al Programa Media. Ambdós parts acordaran l'intercanvi d'enllaços en les seues respectives webs.   
3ª. Finançament  
1. La quota anual per als exercicis 2011, 2012 i 2013 ascendirà a un import de deu mil euros (10.000 €) anuals en concepte d'"aportació al pressupost anual de despeses de la Fundació com a patró de nou ingrés". L'IVAC farà efectiu el pagament de la seua contribució anual d'una sola vegada, per als successius exercicis pressupostaris coberts per la vigència d'este conveni, en el transcurs del primer semestre de l'any en curs.  
2. En el cas que l'IVAC decidisca establir una oficina delegada a València, les despeses corrents de funcionament seran sufragades íntegrament per esta.   
3. Ambdós entitats podran compartir d'altres despeses derivades de l'activitat de la FMDE, d'acord amb la clàusula 2 d'obligacions de les parts, sempre que tinguen relació amb activitats exercides al territori de València, amb l'acord previ favorable de l'òrgan gestor de la FMDE i la conformitat de les parts.  
4ª. Forma i termini de justificació  
La FMDE justificarà l'aportació de l'IVAC per mitjà del present compte justificatiu:  
- Una memòria d'actuació, justificativa del compliment de les condicions establides en el present conveni, amb les activitats realitzades.  
- Una memòria econòmica composta per la relació classificada de les despeses de les activitats dutes a terme, amb la identificació de l'import corresponent.  
El període de justificació per al primer exercici finalitzarà el 31 de març de 2012, i podrà ampliar-se per l'acord de les parts.  
5ª. Imatge corporativa  
La imatge corporativa, els noms, els logos i els colors, seran els establits per a la FMDE, d'acord amb les indicacions rebudes des de la Comissió Europea a través del Programa Media, i anirà associada a la imatge de l'IVAC, que haurà de ser aprovada per l'Institut, en aquelles activitats que es facen de forma conjunta.  
6ª. Vigència  
El present conveni entrarà en vigor el dia de la firma i estarà vigent fins al 31 de desembre de 2013, com a data de finalització del període de cobertura del Programa Media 2007-2013, i amb la justificació total de la contribució anual o el reintegrament per incompliment de la justificació establida en l'apartat anterior.  
El marc de cooperació descrit en este instrument podrà renovar-se per l'acord exprés de les parts una vegada que la Comissió Europea confirme el llançament d'una nova edició del Programa Media de suport al sector audiovisual europeu que succeïsca a l'anterior per al període 2014-2020.   
7ª. Comité de seguiment  
Es constituïx un comité de seguiment al qual correspondrà vetlar per la consecució dels fins i el compliment de qualsevol acord fixat o que poguera fixar-se en execució d'este conveni, a més de proposar totes les mesures que siguen necessàries per al millor desplegament del conveni.  
Este comité estarà integrat per un vocal per cada una de les parts, i hi actuarà com a secretari el director gerent de la FMDE.  
El comité de seguiment es reunirà almenys una vegada cada sis mesos.  
Per al que no s'ha previst en este conveni, caldrà ajustar-se al que disposa el capítol II, Òrgans col·legiats, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8ª. Extinció  
Sense perjuí del que disposa el punt 7é anterior, relatiu a la vigència, este conveni es podrà extingir per l'incompliment injustificat de qualsevol de les obligacions establides en este document i, naturalment, per les causes i d'acord amb els procediments establits per la legislació vigent, així com per la decisió de les parts, que hauran de notificar-ho per escrit amb un mes d'antelació.  
9ª. Règim jurídic.   
El present conveni té naturalesa administrativa. Les qüestions litigioses que puguen sorgir en la interpretació, el compliment i l'eficàcia del present conveni són del coneixement i de la competència de l'orde jurisdiccional contenciós administratiu.  
Com a prova de conformitat, i per a la deguda constància d'allò convingut, firmen el present document, per duplicat, en el lloc i la data indicats al principi.  
El president de la Fundació Cultural Media Desk Espanya, Carlos Cadros Soto.  
La directora general de l'Institut Valencià de l'Audiovisual i de la Cinematografia, Nuria Cidoncha Castellote.